Død manns skygge

Død manns skygge er en norsk roman, utgitt som bok nummer 37 i den 83 bind store serien om western-helten og US-marshalen Morgan Kane. Boka ble lansert i 1970, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.
Boka kom ut i forlagets pocketserie Stjernebøkene, som Stjerne-bok nr. 419 og kostet fire kroner. 
I Død manns skygge er Kane pasient (evt. klient, beboer, «bruker») på Glenwood Springs sanatorium i Colorado. Motstrebende har han latt seg innlegge, etter at øvrigheta - i form av Legen og marshal-sjefen Shane - har beordret det. Med tropisk malaria og plevritt, uten revolveren, konfrontert med fred og ro og grønnsaker er Kane mildt sagt utilpass. Bokas berømte åpningssetning sier det meste: «Morgan Kane så med avsky på melkeglasset.» Han trøster seg med at andre revolvermenn (Doc Holliday) har vært innlosjert samme sted, og gjør, som alltid, det beste ut av situasjonen. Den bedrer seg da også når legen på sanatoriet viser seg å være ingen ringere enn Gwen Arling, som hadde krøpet til køys med ham tre bøker tidligere. Da Kane i tillegg finner ut at turer i skog og mark (som ulvejakt) kan inngå i rekonvalesensen lysner det betraktelig. Både skogen, marka og Arling byr etter hvert på heftige naturopplevelser. Død manns skygge er imidlertid en Kane-bok og ingen pasientjournal. Ergo viser det seg snart at det slett ikke bare er ulv som truer pasientene. Kane må takle revolvermennene Nick Castrano, Abe Lauer og Howard Quinland og dreper et par andre - før han selv er så uheldig å pådra seg skuddskade. Lykkeligvis er det, som man forstår, kort vei til lege og sykehus.   


== Mottagelsen av boka ==
Død manns skygge kom ut før Kane-serien var blitt den helt store salgsuksessen, da bøkene fortsatt ble utgitt i nokså normale pocket-opplag på 12-16000. Fra 1969 merket imidlertid forlaget en økende interesse, og da Kane-serien for alvor slo an måtte Død manns skygge utover i 1970-årene årene trykkes i stadig nye opplag. Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.Og utgivelsene var ikke begrenset til Norge. Boka kom i Sverige i 1975 på B. Wahlströms Bokförlag som Död mans skugga og i Danmark på Winther som Død mands skygge.
I 1977 kom den i Finland på Otava som Kuolleen miehen varjo 
og i 1978 i England på Corgi Books som Dead mans shadow. Også Island fikk sin Prenthusið-utgave, Í skugga dauds manns.


== Senere utgivelser ==
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Død manns skygge i et dobbeltbind, i bok nr. 27, sammen med Hardere enn stål. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Død manns skygge i 2005 som bok 51 i bind 51–52. 
Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom boka i 2013 som bok nr. 53 i serien, en utgivelse som i 2015 ble lansert som lydbok av Norsk lyd- og blindeskriftbibliotek, innlest av Jan Olav Simonsen.Plasseringen som bok 53 i serien er ført videre i senere utgivelser, som i Cappelen Damms lydbokversjon fra 2020, lest inn av Torgeir Reiten.


== Referanser ==


== Kilder ==
Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 172–173.